Golygydd Cynnwys y We

## Disgrifiad o’r Rôl

|  |  |  |
| --- | --- | --- |
| Graddfa gyflog: |  | C |
| Cyfeirnod: |  | WCE |
| Tîm: |  | Cyfathrebu |
| Adrodd i: |  | Pennaeth (Cyfathrebu) |
| Rheoli staff: |  | Dim cyfrifoldeb rheoli staff |
| Lleoliad: |  | Gellir lleoli’r rôl hon yn unrhyw un o swyddfeydd Cyngor Celfyddydau Cymru ym Mae Caerdydd, Caerfyrddin neu Bae Colwyn.  |
|  |  |  |

### Cyngor Celfyddydau Cymru

Mae Cyngor Celfyddydau Cymru'n elusen annibynnol, a sefydlwyd drwy Siarter Brenhinol ym 1994. Corff a Noddir gan Lywodraeth Cymru ydyn ni, a Llywodraeth Cymru sy'n penodi ein haelodau.

Llywodraeth Cymru sy'n darparu'r rhan fwyaf o'n cyllid. Rydyn ni'n dosbarthu cyllid gan y Loteri Genedlaethol hefyd, ac yn codi arian ychwanegol ar gyfer y celfyddydau lle bo modd o amrywiaeth o ffynonellau'r sectorau cyhoeddus a phreifat.

Mae gennym olygon uchelgeisiol ar gyfer y celfyddydau yng Nghymru. Ein gweledigaeth yw creu Cymru greadigol lle mae'r celfyddydau wrth galon bywyd a lles y genedl, gan wneud ein gwlad yn lle cyffrous a bywiog i fyw, gweithio ac ymweld â hi. Mae llwyddiant ein gweledigaeth yn dibynnu ar ddychymyg a chreadigrwydd ein hartistiaid, ansawdd eu gwaith a'r ymdrechion a wneir i estyn allan ac ysbrydoli cynulleidfaoedd. Rydyn ni'n gweithio i greu amgylchedd lle gall artistiaid uchelgeisiol a blaengar dyfu a llewyrchu, lle gall cynifer o bobl â phosibl fwynhau'r celfyddydau a chwarae rhan ynddynt.

### Ein gwerthoedd

Fel corff cyhoeddus, mae disgwyl i ni gynnal y safonau uchaf o ran atebolrwydd a bod yn agored. Rydyn ni'n gwerthfawrogi creadigrwydd ac arloesi hefyd. Mae ein staff yn aml yn cydweithio mewn grwpiau a thimau i gyflawni ein rhaglenni gwaith. Rydyn ni'n gosod pwyslais arbennig ar weithio mewn ffordd hyblyg a chydweithredol, ac rydyn ni'n cefnogi ein staff i feithrin a datblygu'r sgiliau hyn.

### Am y rôl

Un o gyfrifoldebau Cyngor Celfyddydau Cymru yw darparu gwybodaeth gywir a hygyrch am ei bolisïau, ei weithgareddau a'i wasanaethau. Y prif gyfrwng i gyfathrebu â chyhoedd amrywiol yw gwefan y Cyngor. Mae Golygydd Cynnwys y We yn cynnal trosolwg golygyddol o gynnwys a safon ein gwefannau gan ddarparu ffordd gadarnhaol a chyson o fynd ati o ran cyfathrebu mewnol ac allanol ar ein gwefannau rhyngrwyd a mewnrwyd. Amddiffynna'r Golygydd enw da a brand y Cyngor ar lwyfannau'r cyfryngau cymdeithasol.

### Prif gyfrifoldebau

Rheoli’r wefan – bydd yn rheoli, adolygu a chydlynu pob gwybodaeth a dyluniad o'r cynnwys i'w defnyddio ar ein gwefannau

Cynnal a chadw - bydd yn rheoli metaddata a strwythur gwybodaeth y wefan a'r fewnrwyd:

* monitro ymarferoldeb a pherfformiad ac adrodd amdanynt
* sicrhau bod gwybodaeth yn ddiweddar a chyfredol
* cydgysylltu â chydweithwyr TGCh (fel y bo'r angen) o ran perfformiad y wefan a'r fewnrwyd
* darparu adroddiadau am y drafnidiaeth y wefan a'r defnydd sydd ar y wefan

Y cyfryngau cymdeithasol – y Golygydd fydd y weledigaeth greadigol y tu ôl i bob llwyfan digidol gan feddu ar gyfrifoldeb golygyddol am gynhyrchu a darparu.

Mailchimp/Eventbrite – bydd yn rheoli allbwn y ddau gyfrif.

Cynnwys – bydd yn sicrhau bod ein cynnwys ar-lein yn adlewyrchu gwerthoedd ein brand ac yn diwallu'r safonau hygyrchedd uchaf posibl

Hyrwyddo– bydd yn nodi cyfleoedd i gael presenoldeb a phroffil y Cyngor ar lwyfannau eraill.

Datblygu – bydd yn manteisio ar bosibiliadau cyfryngau cyfathrebu trydanol (gan gynnwys rhwydweithiau cymdeithasol) i gyfathrebu gwybodaeth, newyddion a digwyddiadau.

Rheoli enw da - bydd yn monitro'r adroddiadau a'r trafodaethau ar y cyfryngau cymdeithasol am weithgareddau'r Cyngor.

Polisi Gwrth-dwyll – yn gyfarwydd â'r Polisi Gwrth-dwyll a'r canllawiau cysylltiedig ynghyd ag unrhyw gyfrifoldebau penodol yn y rôl hon, a amlinellir yn y polisi.

Cydymffurfiaeth gorfforaethol – dilyn y polisïau hynny sy'n amddiffyn Cyngor y Celfyddydau a'i staff rhag datguddiad posibl i risgiau a digwyddiadau adroddadwy. Mae'r rhain yn cynnwys Atal Twyll, y Rheoliad Cyffredinol ar Ddiogelu Data, Safonau'r Gymraeg, Llesiant Cenedlaethau'r Dyfodol a Seiberddiogelwch/defnyddio TGCh. (Diffinnir cyfrifoldebau'r staff ym mholisïau perthnasol Cyngor y Celfyddydau.)

Dyletswyddau ychwanegol – unrhyw ddyletswyddau rhesymol sy'n gyson â'r uchod.

Gwybodaeth, profiad a nodweddion

Rydym am ddenu i'r sefydliad pobl sydd â diddordeb ym myd y celfyddydau, ymrwymiad i egwyddorion gwasanaethau cyhoeddus agored ac atebol, a'r ddawn i weithio gydag amrywiaeth eang o gwsmeriaid. Rydyn ni'n credu mewn gosod y safonau uchaf ym mhob agwedd ar ein gwaith. Mae pob aelod o staff felly’n gennad i'r cwmni ac rydyn ni'n disgwyl i bawb barchu a chynnal ein henw da.

Ein nod yw bod yn sefydliad arloesol a blaengar. Rydyn ni am i'n staff gydweithio â'i gilydd er mwyn sicrhau ein bod ni'n effeithlon, yn effeithiol ac yn ddefnyddiol.

Rydyn ni'n ei chymryd yn ganiataol y bydd ein staff yn hyfedr wrth reoli gweinyddiaeth bob dydd ac y byddant wedi datblygu sgiliau trefnu da. Felly mae diddordeb penodol gennym mewn staff sy'n gallu gweithio'n hyblyg gan ddefnyddio'u dychymyg i fynd i'r afael â'r sialensiau a fydd yn eu hwynebu – staff â'r fenter a'r egni i lewyrchu mewn amgylchedd gwaith prysur, ac sy'n cael boddhad o gyflawni targedau uchelgeisiol ac ymestynnol.

Yn ogystal, mae'r rôl yma'n gofyn am y wybodaeth, y profiad a'r nodweddion penodol canlynol. Caiff ymgeiswyr eu hasesu yn erbyn y meini prawf hanfodol a dymunol a bennir isod:

|  |  |  |
| --- | --- | --- |
|  | **Hanfodol** | **Dymunol** |
| **Cymwysterau**  | * Gradd berthnasol a/neu brofiad proffesiynol eang gyda hanes o lwyddo o ran rheoli gwefannau/cynnwys mewnrwydi a sianeli'r cyfryngau cymdeithasol.
 |  |
| **Gwybodaeth** | * Gwybodaeth o faterion cyfle cyfartal, yn benodol o ymarfer da wrth ddarparu safonau hygyrchedd gwefannol.
* Gwybodaeth o'r Ddeddf Diogelu Data.
 | * Brwdfrydedd dros gelfyddydau Cymru a dealltwriaeth ohonynt.
 |
| **Sgiliau** | * Deall ystod eang o systemau rheoli cynnwys, offer rheoli'r cyfryngau cymdeithasol ac offer dadansoddi
* Profiad o ddefnyddioldeb ym maes pensaernïaeth wybodaeth ac egwyddorion dylunio gwefannau
* Hanes o lwyddo o ran darganfod, paratoi a dosbarthu cynnwys gafaelgar ar y cyfryngau cymdeithasol
 |  |
| **Profiad**  | * Medrus wrth ysgrifennu copi cryno a golygu'n gywir gynnwys gwefannau/mewnrwydi a sianeli'r cyfryngau cymdeithasol.
* Profiad o lunio adroddiadau.
 | * Profiad o reoli prosiectau.
 |
| **Nodweddion** | * Y gallu i flaenoriaethu a gweithio dan bwysau gyda dyddiadau cau tynn.
* Gallu darganfod problemau a'u datrys.
* Gallu penderfynu, yn y fframwaith sydd ohoni, a deall y prosesau a'r gweithdrefnau o gwmpas y penderfyniadau hynny.
* Gallu cydweithio â rhanddeiliaid amrywiol ac adeiladu a chynnal perthnasau gyda chleientiaid ac asiantaethau allanol.
* Agwedd hyblyg a all ymaddasu i ddiwallu anghenion datblygol y tîm.
* Ymrwymiad i safonau uchel o ofal cwsmeriaid.
* Ar brydiau bydd yn rhaid gweithio oriau anghymdeithasol yn ôl yr angen a theithio o'r swyddfa.
 | * Gallu cyfathrebu'n dda ar bob lefel.
 |
| **Y Gymraeg** | * Rhuglder yn y Gymraeg (llafar ac ysgrifenedig).
 |  |